**Этапы дапрофільнай падрыхтоўкі вучняў у кантэксце кампетэнтнаснага падыходу**

Дамасевіч Вольга Аляксееўна,

настаўнік беларускай мовы і літаратуры

Дзяржаўнай установы адукацыі

“Сярэдняя школа №16 г. Мазыра”

Прыярытэтам сучаснай адукацыі з’яўляецца навучанне, арыентаванае на самаразвіццё і самарэалізацыю асобы школьніка. Выпускнікам устаноў адукацыі прад’яўляюцца высокія патрабаванні. Становіцца важным не толькі аб’ём атрыманых ведаў, але і ўменне знаходзіць іх самастойна, творча прымяняць атрыманыя веды на практыцы. Галоўнай задачай сучаснай школы з’яўляецца раскрыццё здольнасцяў кожнага вучня, які падрыхтаваны да жыцця ва ўмовах высокатэхналагічнага, канкурэнтнага свету. Школьнае навучанне павінна быць пабудавана такім чынам, каб выпускнікі маглі самастойна дасягаць сур’ёзных мэтаў, умела рэагаваць на розныя жыццёвыя сітуацыі.

Адной з асноўных умоў дасягнення якасці агульнай адукацыі з’яўляецца ўвядзенне профільнага навучання ў старэйшых класах. Але выбар профілю ўяўляе сабой досыць складаную праблему як для вучняў, так і для іх бацькоў. Ад гэтага сур’ёзнага кроку шмат у чым будзе залежаць лёс старшакласнікаў. І не сакрэт, што выпускнікі не заўсёды выбар профілю ажыццяўляюць свядома (за кампанію з сябрамі, пад уплывам бацькоў). Пагэтаму вельмі важна арганізаваць дапрофільную падрыхтоўку вучняў. Гэта дапаможа сфарміраваць у вучняў уменне ацэньваць здольнасці да розных відаў дзейнасці; уменне здзяйсняць выбар профілю; высокі ўзровень адказнасці і матывацыі навучання.

Пры падрыхтоўцы вучняў да профільнага навучання актуальным з’яўляецца выкарыстанне кампетэнтнаснага падыходу, які цесна звязаны з выніковасцю адукацыйнага працэсу і прад’яўляе свае патрабаванні да ўсіх яго кампанентаў: зместу, педагагічных тэхналогій, сродкаў кантролю і ацэнкі. З дапамогай кампетэнтнаснага падыходу ствараюцца ўмовы для фарміравання ў вучняў вопыту самастойнага вырашэння пастаўленых праблем.

Кампетэнцыі асобаснага ўдасканалення накіраваны на засваенне спосабаў фізічнага, духоўнага і інтэлектуальнага самаразвіцця, эмацыянальнай самарэгуляцыі і самападтрымкі. Вучні авалодваюць спосабамі дзейнасці ў асабістых інтарэсах і ў адпаведнасці са сваімі магчымасцямі, што адлюстроўваецца ў самапазнанні, развіцці неабходных для сучаснага чалавека асобасных якасцяў, фарміраванні культуры мыслення і паводзін.

Вучэбна-пазнавальныя кампетэнцыі ўключаюць у сябе элементы лагічнай, метадалагічнай, агульнавучэбнай дзейнасці. Сюды ўваходзяць спосабы арганізацыі мэтаў, планавання, рэфлексіі, самаацэнкі. У адносінах да вывучаемых аб’ектаў вучань авалодвае крэатыўнымі навыкамі: здабываннем ведаў непасрэдна з асяроддзя, авалодваннем прыёмамі вырашэння вучэбна-пазнавальных праблем, дзеянняў у нестандартных сітуацыях.

Сэнс адукацыі заключаецца ў тым, каб развіваць у вучняў здольнасць самастойна прымаць рашэнні на аснове атрыманага вопыту. Зместам адукацыі з’яўляюцца дзеянні, што суадносяцца з навыкамі, якія неабходна атрымаць.

Псіхолага-педагагічнае суправаджэнне дапрофільнай падрыхтоўкі і профільнага навучання ў школе прадугледжвае эфектыўнасць выбару адукацыйнага маршруту вучняў. Гэта структура агульных і спецыяльных здольнасцяў, асаблівасці ўнутранай і знешняй матывацыі, а таксама індывідуальныя асаблівасці (характар, тэмперамент і г.д.). У той жа час на арганізацыю адукацыйнага маршруту вучня ўплываюць і знешнія фактары: адносіны ў сістэме “вучань-вучань”, сацыяльна-псіхалагічны статус у класным калектыве.

Этапы работы па падрыхтоўцы вучняў да выбару профілю навучання, які садзейнічае развіццю яго жыццёвых намераў:

1. Дыягнастычны этап. Маніторынг самавызначэння вучня адносна выбару профілю навучання з мэтай ацэнкі эфектыўнасці педагагічнага ўздзеяння ў працэсе падрыхтоўкі да выбару профілю навучання; вывучэнне індывідуальных асаблівасцяў вучняў, выяўленне інтарэсаў, матываў выбару з мэтай арганізацыі індывідуальнага падыходу.
2. Інфармацыйна-асветніцкі этап прадугледжвае розныя мерапрыемствы, накіраваныя на забеспячэнне вучняў ведамі, якія спатрэбяцца для выбару профілю навучання.
3. Пошукава-праекціровачны этап – арганізацыя сумесна з вучнямі пошуку прычыны ўзнікнення праблемы, погляд на сітуацыю збоку, праекціраванне ўзаемадзеяння вучняў і настаўніка.
4. Арганізацыйна-дзейнасны этап уключае ў сябе арганізацыю правядзення дадатковых заняткаў з улікам патрэб вучняў, каардынацыю дзейнасці суб’ектаў псіхолага-педагагічнага суправаджэння, абмеркаванне вынікаў работы.
5. Рэфлексійны этап – сумеснае з вучнямі абмеркаванне поспехаў і няўдач папярэдніх этапаў дзейнасці, асэнсаванне вучнямі і настаўнікам новага вопыту жыццядзейнасці.

Такім чынам, кампетэнтнасны падыход у працэсе падрыхтоўкі вучняў да выбару профілю садзейнічае паступоваму, асэнсаванаму выбару жыццёвага шляху, які накіраваны на самапазнанне, выяўленне сапраўдных матываў выбару, рэальных магчымасцяў і адукацыйных патрэб. Вынікам становяцца ўстойлівыя жыццёвыя намеры вучняў: уменне самастойна ставіць і дасягаць сур’ёзных мэтаў, умела рэагаваць на розныя жыццёвыя сітуацыі.

Літаратура

1. Юшкевіч, Г.І.Прафесійнае самавызначэнне старшакласнікаў ва ўмовах профільнага навучання / Г. І. Юшкевіч // Адукацыя і выхаванне. – 2015.– №10. – С.40 – 43
2. Чистякова, С.Н. Педагогическое сопровождение самоопределения школьников: методическое пособие для профильной и профессиональной ориентации и профильного обучения школьников / С.Н.Чистякова.–М.: Академия, 2005.– 128 с.
3. Эльконин, Д.Б. Понятие компетентности позиций развивающего обучения / Д.Б. Эльконин // Современные подходы к компетентностно ориентированному образованию. Красноярск, – 2002. С.17